Lagtingsvalget på Færøyene 2008

Lagtingsvalget på Færøyene 2008 ble avholdt den 19. januar 2008. På Færøyene bestemmes valgdatoen av statsminister, men kan ikke være senere enn fire år etter forrige valg. Jóannes Eidesgaard utskrev valget den 7. desember 2007, og valgte den siste mulige datoen. Valgdeltagelsen tilsvarte 89,3 % av de stemmeberettigede.

Hovedtendensen var at regjeringspartiene Fólkaflokkurin, Sambandsflokkurin og Javnaðarflokkurin gikk markant tilbake, mens Tjóðveldi og sentrumspartiene Sjálvstýrisflokkurin og Miðflokkurin opplevde fremgang. Miðnámsflokkurin stilte for første og siste gang, og fikk ingen mandatuttelling.

For første gang ble valgkretsene opphevet, og alle Lagtingets 33 medlemmer skulle velges gjennom personstemmer på partilister i én valgkrets. Det var fremdeles mulig å stemme kun på partilisten, men nesten alle velgerne valgte å gi personstemme.

Partier 

Partiene som stilte til valg var alle partier med relativt mye erfaring fra tidligere valg, men ett nytt parti stilte: Miðnámsflokkurin (Studentpartiet). Partiet fikk liten oppmerksomhet, og endte opp uten mandater i Lagtinget. Færøyenes fire største politiske partier fikk de aller fleste av stemmene (se under Resultater). Tjóðveldi (som hadde skiftet navn fra Tjóðveldisflokkurin), Sambandsflokkurin og Fólkaflokkurin fikk ingen endringer i antall mandater, mens Føroya Javnaðarflokkur (Javnaðarflokkurin) gikk tilbake med ett mandat. Satirepartiet Hin stuttligi flokkurin, som stilte liste ved valget i 2004, stilte ikke til valg denne gang.

Partiblokker 
Det mest sannsynlige regjeringsalternativet var de sittende ABC-partiene, der navnet henviser til partiene som er med der sine forkortelser; Fólkaflokkurin (A), Sambandsflokkurin (B) og Javnaðarflokkurin (C). Disse partiene bestemte seg etter forhandlinger i etterkant av valget å gå inn for et videre samarbeid fremfor å se på andre alternativer. De andre partiene var i mer eller mindre grad uorganiserte, i den grad at ingen andre partier hadde funnet sammen for å skape et regjeringsalternativ. Det største partiet, Tjóðveldi, uttalte blant annet i sin valgvideo (framløgusending) at de helst ønsket å danne en regjering alene, med fokus på løsrivelse med Danmark og EU-medlemskap. I etterkant av valget, den 29. januar, ble det i fjernsynsprogrammet Dagur & Vika meldt om «Borgarligt vónbrot», altså borgerlig sammenbrudd. Partilederne i Fólkaflokkurin og Sambandsflokkurin uttalte nemlig at det var for mye splid i samarbeidet.

4. februar ble den nye regjeringen annonsert, og denne var da en koalisjon mellom Javnaðarflokkurin, Miðflokkurin og Tjoðveldi. Se også Færøyenes regjering.

Valgkamp 
Kringvarp Føroya dekket valget, gjennom programmene Dagur og vika (nyhetene), Tingáttin (valgmagasin) og Valkvøld í Norðurlandahúsinum (valgmagasin på selve valgkvelden). Det var også en debattlignende utgave av Tingáttin; Valfundur («valgmøte»).

Temaer 
Disse var de heteste temaene under valgkampen:
Selvstendighet fra Danmark: Sambandsflokkurin og Javnaðarflokkurin er imot selvstendighet, mens Fólkaflokkurin, Sjálvstýrisflokkurin og Tjóðveldi er for selvstendighet. Miðflokkurin og Miðnámsflokkurin har ikke satt fast noe felles synspunkt.
EFTA- eller EU-medlemskap
Skole og lærerutdanning
Helse og omsorg
Næringsutvikling

Resultater 

Antallet representanter endres fra 32 til 33, til og med lagtingsvalgetvalget 2008. Miðnámsflokkurin overtok Framsóknarflokkurins gamle partibokstav, L. Det var 34 835 stemmeberettigede, og med 31 112 stemmer totalt benyttet altså hele 89,3 prosent stemmeretten sin. Hovedtendensen var at alle de fire hovedpartiene, bortsett fra Tjóðveldi, gikk markert tilbake, til fordel for sentrumspartiene. Begge sentrumspartiene fikk ett nytt mandat hver, mens Javnaðarflokkurin mistet ett.

Top 10 for personlige stemmer 
 Høgni Hoydal (Tj.) 1262
 Jóannes Eidesgaard (Jv.) 1094
 Magni Laksáfoss (Sb.) 979
 Jacob Vestergaard  (Ff.) 870
 Karsten Hansen (Mf.) 808
 Kaj Leo Johannesen (Sb.) 642
 Jørgen Niclasen (Ff.) 617
 Annita á Fríðriksmørk (Tj.) 616
 Gerhard Lognberg (Jv.) 595
 Helena Dam á Neystabø (Jv.) 577

Regioner, byer og store bygder

Kilder 
Valskipan – Endaligt úrslit (Kringvarp Føroya)
Election Resources on the Internet: Elections to the Faroese Løgting - Results Lookup
Kringvarp Føroyas sendinger i den aktuelle perioden

2008
Færøyene
2008 på Færøyene
Portal:Færøyene/artikler